Vervolgings kom binnekort oor skending van Kruger-standbeeldDie standbeeld van Paul Kruger is in April 2015 verlede jaar met groen verf getakel. Foto: Twitter Anton Alberts, die party se burgemeesterskandidaat vir Pretoria, het in ŉ verklaring gesê die Valke het aan die party bevestig dat sy ondersoek na die saak afgehandel is en dat hulle in die proses is om die betrokke persone aan te kla. Dit kom nadat die VF Plus klagte van saakbeskadiging en vandalisme by die polisie aanhangig gemaak het. Die standbeeld van Paul Kruger is in April verlede jaar met groen verf getakel. Die voorval het gekom nadat die EFF in Pretoria gesê het hy sal standbeelde van alle “apartheidsikone” in die stad vernietig, insluitend die Kruger-standbeeld. Die EFF het kort daarna ŉ optog na die standbeeld gehou om te eis dat die stad Tshwane die standbeeld verwyder. Die standbeeld moes uiteindelik met doringdraad omhein word in ŉ poging om dit teen vandale te beskerm. Dit was net een van talle standbeelde en gedenktekens regoor die land wat in hierdie tyd onder vandale deurgeloop het. Alberts het Donderdag gesê die VF Plus het deurentyd nou met die Valke saamgewerk in hul ondersoek en het die ondersoekspan van “belangrike inligting” voorsien. “Die EFF het mense opgesweep om sogenaamde ‘koloniale standbeelde wat aan apartheid herinner’ te verniel of af te breek, en dit het direk gelei tot die opsetlike beskadiging van Paul Kruger se standbeeld op Kerkplein,” het hy gesê. “Die klagtes wat die VF Plus ingedien het, is gegrond op die oortreding van die Wet op Nasionale Erfenishulpbronne. Die boodskap moet hiermee hard en duidelik uitgestuur word dat Suid-Afrika steeds ŉ regstaat is waarin boewery soos die EFF gewys het, nie geduld sal word nie, en dat niemand in ŉ grondwetlike demokrasie bo die wet verhewe is nie.”